khistorydata/jeongjo-sjw-relations huggingface dataset:
정조 9년
洪文泳啓曰。合辭方張之時。憲府無詣臺之員。事甚未安。陳疏入啓外。未肅拜呈告人員。竝卽牌招。何如。傳曰。允。
정조 9년
洪文泳啓曰。合辭方張之時。兩司無詣臺之員。事甚未安。除在外疏批未下外。大司諫尹行元。獻納李壽咸。持平韓商新。竝卽牌招。何如。傳曰。允。持平韓商新。以抄啓文臣。明日應試。本職許遞。
정조 9년
李漢豐啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
兵曹口傳政事。副司直李秉模。副司果韓商新。
정조 9년
傳于李漢豐曰。右承旨入侍。
정조 9년
傳于李漢豐曰。宣傳官試講。明日爲之。
정조 9년
以江華留守捉虎狀啓。傳于洪文泳曰。日前因僉使白兌起之以差員入侍。有筵敎。使之往傳於卿矣。觀此狀本。其後果已捉虎云。自此島中人畜。除害大矣。癸未年故留守鄭實在任時。亦有一頭虎捉納後請賞之例云。今豈可異同。出身李允興加資。率領將校宋浣邊將除授。以此觀之。本府砲技之不成樣。可以推知。否則許多名砲手。豈或讓功於一出身乎。此後卿其着意勸課。期有實效。本營中軍李潤元。近於內遷之望。連爲靳點。蓋待捉虎。俄令銓曹。更卽擬望。竝須知悉。捉虎砲卒。各別施賞事。回諭。
정조 9년
兵曹口傳政事。以李潤元爲兼內禁衛將。
정조 9년
以黃海監司啓本平山府儒鄕戰査出事。傳于洪文泳曰。更墨其名。殊非許其自新之意。況此數人。無非脅從。至於蔡光鼎等。一味矻矻。不緊甚矣。墨名人更墨一款置之。此後更以此事。復有登聞之事。毋論申哥蔡哥。當置極律。此意一體知悉事。回諭。
정조 9년
李漢豐。以兵曹言啓曰。依下敎。藝文館書吏李門爀朴景潤朴景道李民喆申翊斗孫瑾等。竝拘留之意。敢啓。傳曰。各人等處發問目以其矣所謂官員尹行任之罪。可勝言哉。流來館規。渠乃壞了。無於法之須資。無難創始。其罪一也。渠亦人耳。宜知撫擵之恩。而立朝未幾。便生飽颺之計。其罪二也。若有實故。則言於僚官。或承宣筵稟警咳。待發落出去。固非難事。而再昨登筵。百計飾詐。假作喘喘躝跚之狀。不言中要使自上曲諒。俟其給假之敎。然後猶不直言實故。過二日至承召之時。始言實故。如此巧惡之習。誠不忍正視。其罪三也。設有實故。下番之無端在家。元無其例。其罪四也。渠雖靺鞨腸肚。出入香案。已多年所。則許久在家。果無戀結之心乎。其罪五也。渠之老母。在於渠兄任所。雖欲假托徑出。此則勢無奈何之故。登筵作病重狀。在家言拘忌事。人之暗慝。何至此甚。其罪六也。實故雖曰丁寧。昨夕言及。可也。今朝言及。亦可也。乃於屢煩促敎之後。敢以邀醫等說。作閑漫書簡。入送閣中。渠是何人。驕傲乃爾。其罪七也。渠固不足惜。其職則翰林也。翰苑古風。渠必欲到處掃盡。前後飭敎。看作譏弄調。其罪八也。渠雖有切至之事故。旣有來待之命。則所當到闕下。具由言送。而渠則偃臥家中。無難使下隷往復。其罪九也。俄下傳敎。何等截嚴。而小無惶怯底意。其罪十也。放恣無憚。惟以不率敎不畏法。作一妙方能事。其罪十一也。應製則句句冷水。應講則番番劃不。其罪十二也。奏御文字。何等敬謹處。而所謂講義。一任猾胥頑吏之手刀擦也。誤書也。落字也。異筆也。以至斜風細雨。半行半草等。許多欠敬不謹之事。一未致察。其罪十三也。凡事惟以欺蔽爲事。其罪十四也。不徒欺蔽。持心二三。其罪十五也。果使渠一心無他。則安有今日之所犯乎。今此二三其心之敎。渠何敢發明乎。其罪十六也。近來堂上堂后。苟艱莫甚。凡有擧行。每煩自上勤勞。此則渠所目擊。際此苟艱之時。售此規避之計。其罪十七也。渠之實故。再昨則未及聞之云者。萬萬不成說。渠家事。渠豈不知乎。其罪十八也。前此翰林多年行公者何限。而如渠之百計圖避。實所未見。其罪十九也。無論罪之大小。有此十九條所犯。渠以何顔。更廁周行。嶺海行遣。在渠猶屬寬典。然行遣亦太早。此又渠罪。其罪二十也。官員之所犯。非下吏所知。而渠有拘忌之實故。無以招致推覈。故爲先嚴問於該吏等處。其中伶俐吏一人。送于尹行任處。右項條件。使卽逐條査問來告後。捧供草記。至於首吏。則館規壞損及須資創開等事。嚴問一體草記。萬一遲滯。入直堂郞。難免重勘。竝須知悉。可也。
정조 9년
傳于李漢豐曰。朝者下敎之後。日已向曛。尙不草記。當該兵曹堂上遞差。該房承旨。推考。
정조 9년
洪文泳。以兵曹言啓曰。本曹草記批旨內。各人等處發問目。以其矣所謂官員尹行任之罪。可勝言哉。流來館規。渠乃壞了。無於法之須資。無難創始。其罪一也。渠亦人耳。宜知撫摩之恩。而立朝未幾。便生飽颺之計。其罪二也。若有實故。則言於僚官。或承宣筵稟警咳。待發落出去。固非難事。而再昨登筵。百計飾詐。假作喘喘躝跚之狀。不言中要使自上曲諒。俟其給暇之敎。然後猶不直言實故。過二日至承召之時。始言實故。如此巧惡之習。誠不忍正視。其罪三也。設有實故。下番之無端在家。元無其例。其罪四也。渠雖靺鞨腸肚。出入香案。已多年所。則許久在家。果無戀結之心乎。其罪五也。渠之老母。在於渠兄任所。雖欲假托徑出。此則勢無奈何之故。登筵作病重狀。在家言拘忌事。人之暗慝。何至此甚。其罪六也。實故雖曰丁寧。昨夕言及。可也。今朝言及。亦可也。乃於累煩促敎之後。敢以邀醫等說。作閑漫書簡。入送閣中。渠是何人。驕傲乃爾。其罪七也。渠固不足惜。其職則翰林也。翰苑古風。渠必欲到處掃盡。前後飭敎。看作譏弄調。其罪八也。渠雖有切至之事故。旣有來待之命。則所當到闕下。具由言送。而渠則偃臥家中。無難使下隷往復。其罪九也。俄下傳敎。何等截嚴。而少無惶怯底意。其罪十也。放恣無憚。惟以不率敎不畏法。作一妙方能事。其罪十一也。應製則句句冷水。應講則番番劃不。其罪十二也。奏御文字。何等敬謹處。而所謂講義。一任猾胥頑吏之手刀擦也。誤書也。落字也。異筆也。以至斜風細雨。半行半草等。許多欠敬不謹之事。一未致察。其罪十三也。凡事惟以欺蔽爲事。其罪十四也。不徒欺蔽。持心二三。其罪十五也。果使渠一心無他。則安有今日之所犯乎。今此二三其心之敎。渠何敢發明乎。其罪十六也。近來堂上堂后。苟艱莫甚。凡有擧行。每煩自上勤勞。此則渠所目擊。際此苟艱之時。售此規避之計。其罪十七也。渠之實故。再昨則未及聞之云者。萬萬不成說。渠家事。渠豈不知乎。其罪十八也。前此翰林多年行公者何限。而如渠之百計圖避。實所未見。其罪十九也。無論罪之大小。有此十九條所犯。渠以何顔。更側周行。嶺海行遣。在渠猶屬寬典。然行遣亦太早。此又渠罪。其罪二十也。官員之所犯。非下吏所知。而渠有拘忌之實故。無以招致推覈。故爲先嚴問於該吏等處。其中伶俐吏一人。送于尹行任處。右項條件。使卽逐條査問來告後。捧供草記。至於首吏。則館規壞損及須資創開等事。嚴問一體草記。萬一遲滯。入直堂郞。難免重勘。竝須知悉可也事。命下矣。依傳敎。尹行任罪狀。爲先一一嚴問於該吏等處。則該吏申益斗等所供內。今此聖敎。若是截嚴。矣身等身雖下吏。豈不知萬萬震懍乎。若以矣身等言之。身爲官吏。凡係壞損館規之事。不能據例挽止。嚴問之下。萬死無惜云云。又急送其中伶俐吏一人于尹行任處。逐條査問。則下吏孫瑾回告內。矣身奉傳敎。馳往査問于尹行任。行任所告內。不肖賤臣。死期將迫。有此二十條所犯。致勤嚴敎。萬萬崩迫。萬萬震懍。求死不得。館規之掃地無餘。都緣放倒之致。而出入近密。將近五年。偏蒙撫摩之聖恩。則抑獨何心。便出飽颺之計。再昨登筵時。果以頭疼之症。至蒙曲諒之慈。出直調息。至於數日。而實故則果未知得矣。昨夕鍾後。忽有發瘢者云。而本無痛勢。故不以爲然。至朝邀醫見之。則似是痘症云。故不敢遽入。若於伊日夕前知之。固當出齋入闕。臣亦人耳。焉敢誣也。臣雖萬萬至無狀之人。亦有秉彝。豈無軒陛之結戀。而事機至巧。湊合至怪。都是臣死期將迫之致。眞有實故。而托以身病出來。及夫出來之後。始稱實故。臣雖豚豕之不如。寧忍爲是也。昨夕今朝之不得言及於僚官者。以其無痛勢而發瘢眞假未辨。故今朝始爲言及。臣雖放恣無忌。焉敢以飭敎。爲戱弄調。非不知來待闕下。而惶懍之極。罔知攸措。且欲入闕。淸齋是急。卽爲出避於他處之際。未及周旋之致。今此傳敎。萬萬震懍。萬萬崩迫。鑽地欲入。求死不得。只自涕泣罔措。不知所爲。賤臣亦具一分省覺。豈有不率敎不畏法之意。講製之不能致意。莫非臣天奪其魄之致。奏御文字之欠敬不謹。此亦臣死期將迫。不能恪勤檢察之致。天地父母之前。豈有一半毫欺隱之意。而此亦賤臣平日持心無狀不肖之致。賤臣之心。只知有天地父母。則豈有二三之理。今日所犯。莫非臣自作自取之孽。何敢一毫發明。當此苟簡之時。抑何心腸。敢生規避之計。家中實故。昨夕以前。實未覺得。而家間老少。亦皆不以此爲言。故果未知得。翰林近侍。賤臣至願極榮。雖至白紛。豈有一分圖避之意。嶺海行遣。實爲甘心。前後罪犯。莫非賤臣不忠無狀之致。惶隕震剝。伏地涕泣。不知所達云云。臣又以館規壞損及須資創開等事。嚴問於首吏處。則首吏李文爀所告內。下番翰林。若無特敎或情勢。則本無須資之規。而尹行任。今乃肆然須資。大違館規。此莫非矣身。身爲首吏。不能據例挽止之罪。嚴問之下。罪合萬死云云之意。敢啓。傳曰。知道。尹行任二十條罪案。臚列敷示之後。渠若有一分人心。固卽以實直陳。以聽自上處分。而觀此其矣原情。忘毒之習。巧恣之狀。愈往而愈甚。渠是何人。不怕天不怕地。不怕人不怕鬼。不怕公議。至此之甚乎。許多罪過姑舍是。目今政院也。內閣也。堂后也。適會極苟簡之時。凡有命令。每勤自上勞悴。卽渠之所稔知。則際此時售渠計者。一則罔赦。二則罔赦。如渠妄物。一日置之堂后。貽辱極矣。況翰苑淸選。尤非可論。注書先生案翰苑題名錄。墨削次原冊。已令政院推入。渠到此地頭。猶且昻然厭然。殆若恃無恐者然。則是可曰有臣分乎。有人理乎。渠之原情中各段分疏之說。無非不足信。大抵如渠之厚蒙國恩。濫叨華貫者。便生飽颺之計。要作占便之資。外此疎逖之人。設有當官怠忽。豈足深責。且況年前。又罹似此罪過。幾殊僅甦者凡再矣。若有一分秉彝。宜知含恩怵分之義。隨事惕念。期補舊愆。而行任則反是。若使行任。妄毒巧恣。一任其滋長。則渠雖欲重入脩門。復登文陛。得乎。渠之再昨稱病。卽渠諸罪中第一斷案。自上獨勞之時。渠在史官之列。言病不言故。暗圖掉出之奸謀。及出春明。如脫鎖籠。翌日則言病不差。又一日則言有實故。限滿而不入。有召而坐違。次次作爲層節。一層節甚於一層節。似此微事。其用心設計。如彼其黯黮回互。予誠不忍正視。渠雖無狀不測。亦今日臣子。則爲人臣者。負此罪名。其可自立於世乎。前後情節。更令該吏。卽爲往問後捧供草記。萬一不以實指告。則當付之有司處分。一體分付。夜深前草記。可也。
정조 9년
洪文泳。以兵曹言啓曰。本曹草記批旨內。尹行任二十條罪案。臚列敷示之後。渠若有一分人心。固卽以實直陳。以聽自上處分。而觀此其矣原情。妄毒之習。巧恣之狀。愈往而愈甚。渠是何人。不怕天不怕地。不怕人不怕鬼。不怕公議。至此之甚乎。許多罪過姑舍是。目今政院也。內閣也。堂后也。適會極苟簡之時。凡有命令。每勤自上勞悴。卽渠之所稔知。則際此時售渠計者。一則罔赦。二則罔赦。如渠妄物。一日置之堂后。貽辱極矣。況翰苑淸選。尤非可論。注書先生案翰苑題名錄。墨削次原冊。已令政院推入。渠到此地頭。猶且昻然厭然。殆若恃無恐者然。則是可曰有臣分乎。有人理乎。渠之原情中各段分疏之說。無非不足信。大抵如渠之厚蒙國恩。濫叨華貫者。便生飽颺之計。要作占便之資。外此疎逖之人。設有當官怠忽。豈足深責。且況年前。又罹似此罪科。幾殊僅甦者凡再矣。若有一分秉彝。宜知含恩怵分之義。隨事惕念。期補舊愆。而行任則反是。若使行任。妄毒巧恣。一任其滋長。則渠雖欲重入脩門。復登文陛。得乎。渠之再昨稱病。卽渠諸罪中第一斷案。自上獨勞之時。渠在史官之列。言病不言故。暗圖掉出之奸謀。及出春明。如脫鎖籠。翌日則言病不差。又一日則言有實故。限滿而不入。有召而坐違。次次作爲層節。一層節甚於一層節。似此微事。其用心設計。如彼其黯黮回互。予誠不忍正視。渠雖無狀不測。亦今日臣子。則爲人臣者。負此罪名。其可自立於世乎。前後情節。更令該吏。卽爲往問後捧供草記。萬一不以實指告。則當付之有司處分。一體分付。夜深前草記可也事。命下矣。依傳敎。卽使該吏。往問于尹行任處。則行任所供內。以爲賤臣。於涕泣伏地。求死不得之中。又伏奉傳敎。辭旨轉益嚴截。臣子承此下敎。何以一刻容息於天地之間乎。一則臣之死罪。二則臣之死罪。臣不忠無狀。各項負犯。莫非罔赦。上以欺負慈覆之天。下以僇辱朝廷。無非賤臣死期將迫。天奪其魄。自抵於萬死難贖之科。嚴敎之下。戰慄抑塞。不知所對云矣。敢啓。傳曰。知道。大抵尹行任之如是放恣。專由於家無知人事之父兄也。釋褐未幾。轉輾傲妄。以至近日。渠之誤入。愈往愈甚。論厥罪首。渠兄行儼是耳。在家莫知訓稚弟之方。似此未瑩沒覺者。何責百里之任。待本道査事究竟。行儼當勘以罷拿之典。以此意當自政院。先爲下諭于該道監司處。令行任知之。館吏等。別無更問之端。竝放送。可也。
정조 9년
洪文泳。以兵曹言啓曰。依傳敎。藝文館書吏李文㷜朴景潤朴景道李民喆申益斗孫瑾等。放送之意。敢啓。傳曰。知道。
정조 9년
洪文泳。以義禁府言啓曰。刑曹佐郞尹說柳弘之等拿處事。傳旨啓下矣。尹說。今方待命。卽爲拿囚。柳弘之。時在楊州地云。作例發遣府羅將拿來。何如。傳曰。允。
정조 9년
洪文泳。以義禁府言啓曰。因訓鍊院草記。出身鄭光國。還送本府。照律勘處事。允下矣。鄭光國。卽爲捉來還囚後。照法勘處之意。敢啓。傳曰。知道。
정조 9년
義禁府啓目。罪人鄭光國矣彙緣尹昌海之居間。申載權林得宗圖科之事。果爲許諾。而約以事成後三百兩錢。又稱會同債。先捧十兩錢後。敢生彌縫之計。唱榜日。言及尹昌海。指揮申林兩漢。冒着冒入者。欲擬外呼名打點時。使渠輩自就退去之計。而因渠輩之晩來。不得相逢逐送。終未免混入之境。前後罪狀。萬死無惜遲晩罪。杖一百收贖。告身盡行追奪。流三千里定配。私罪。奉敎。依此律施行爲有矣。不可杖配而止。令配所地方道伯。加刑一次發配事。分付爲良如敎。
정조 9년
洪文泳。以義禁府言啓曰。罪人鄭光國。杖一百收贖。告身盡行追奪。流三千里定配照律公事。判付內。不可杖配而止。令配所地方道伯。加刑一次發配事。命下矣。鄭光國慶尙道熊川縣。流三千里定配。而以判付內辭意具罪目。依例發遣府羅將。押付于該道伯。加刑一次後。仍令押送配所。何如。傳曰。允。
정조 9년
洪文泳。以刑曹言啓曰。因訓鍊院啓辭。罪人申載權林得宗尹昌海等。還送該曹。照律勘處事。命下矣。依傳敎。謹按事目與律文。則先朝受敎內。科場用奸者。邊遠充軍。大明律宮殿門擅入條有曰。擅入御在所。未過門限者。杖一百流三千里。詐敎誘人犯法條有曰。設計用言。敎誘人犯法者。與犯人同罪。名例云二罪俱發。以重者論。依此律從重論。尹昌海咸鏡道慶興府。申載權茂山府。林得宗平安道碧潼郡。竝流三千里定配。而待栲訊十日之限。各決杖一百後。卽爲押送之意。敢啓。傳曰。知道。其中冒赴人。令配所地方道臣。親執嚴刑後。發配事。分付。可也。
정조 9년
禁府啓目。前摠管李文德原情云云傳旨內辭緣。泛稱遲晩。所當請刑是白乎矣。曾徑閫帥。勿爲請刑。旣有先朝受敎。議處。何如。判付啓。聞其所供。伊日卽殿試日也。以侍臣入參者。食代少退之時。豈有前呵乎是旀。藉令無率隷單身出去。職是臺閣。則渠豈可發回立之聲乎。論以朝綱。貽羞大矣。至於唱榜陳賀日仁政殿階上橫竹事。半呑半吐。不爲直陳。淑問之下。焉敢乃爾。法殿大朝會。事體至嚴。況旀陛衛已設。嚴鼓三下之後。渠猶橫竹不起。似此妄恣之罪。不可不詳覈處之。此供辭勿施。更爲開坐。嚴問以聞爲良如敎。
정조 9년
持平朴宗正啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚。嚴鞫得情。請金斗默抄選之望。亟施刊改之典。措辭竝見上答府曰。不允。第八件事。亟停勿煩。
정조 9년
左議政洪樂性箚曰。伏以。臣敢將疾痛之號。冀蒙慈憫之惠矣。伏承批旨。十行溫綸。委曲懇摯。恩意藹然於辭表。至有明日賓對之命。臣感淚惶汗。交頤透背。攢手祝天之餘。繼之以愕眙失圖。罔知措躬之所也。賤疾實狀。略暴於昨日之箚。今不敢縷縷陳達。以煩天聽。而第腰脚寒痰。拘牽於轉動之際。酸痛於起居之間。坐必倚人。立不平身。左扶右曳。移步艱辛。日甚一日。轉至委頓。百爾揣量。萬無趨步於文陛之上。拜跪於法案之前。特旨之下。末由蠢動。病裏惶隕。如添一病。臣於伏奉傳敎之後。丕擬達宵調治。如獲分減。則死自力。粗伸義分矣。自夜至曉。雜試灸熨。終未見效。寸地跬步。無以自致。竟不得仰承成命。有臣如此。生不如死。幸蒙殊恩。更加治療。少得差減。則曷敢不竭蹶趨簉。以伸區區之忱哉。苟有一分可强之勢。而敢爲引疾之辭。以圖占便之計。則是無臣分也。臣雖至愚。粗具省覺。豈敢爲此。以陷辜恩慢命之誅。而狗馬之疾。適在此時。此殆臣罪上添罪之會也。伏地兢蹙。贍天號籲。伏願聖慈。俯垂矜憐。亟降威罰。治臣違傲之罪。以警具僚。以延殘喘。不勝涕泣哀懇之至。取進止。答曰。省箚具悉卿懇。卿之實𧏮。殊用奉念。安心勿辭。俟間造朝。仍傳曰。此批答。遣史官傳諭于左議政。
정조 9년
乙巳十一月二十七日辰時。上御重熙堂。右承旨入侍時。行右承旨李漢豐。記事官金孝建。記注官承膺祚金健修。以次進伏訖。上命聽注書入侍。李敬五承命進伏。上命書傳敎曰。各廳古風。翰苑爲最。以其職太淸地太卑也。近來館規。掃地無餘。不復有流來美制。固已萬萬寒心。而所謂下番須資之法。往古來今。尹行任一人外。未之聞焉。雖以閣職宮銜。爲藉口之欛柄。而一犯猶放恣。焉敢至再至三。況今日。以抄啓親試事。諸文臣使之來待。無不待漏齊會。而獨行任。稱以實故。亭午在家。似此妄悖之人。通朝所無。再昨聞渠有病。特命歸家調治。朝家於渠。曲念極矣。及其限滿應召之時。始言拘忌之實故。如渠年少新進。處事設心。若是其至工巧。豈不痛惡。到今思之。再昨登筵時喘喘傴僂之狀。明知出於飭詐。苟使實故信然。何不早卽出避。趨赴召命乎。館規之壞了。須資之創開。比此事比此罪。猶屬薄物細故。似此不率敎不畏法者。自年淺資淺時。先喫嶺海之苦。然後庶可責桑楡之效。雖無行任一人。豈無翰林。流竄姑以實故參酌。尹行任所帶檢閱。爲先施以削版之典。下番之所爲如此。爲上番者。噤口無一言。在小官時。含糊已如許。儻或更進一步。將作無模稜人。上番李崑秀罷職。又命書榻敎曰。在外禁軍將改差。令該曹口傳差出。仍命退。承史以次退出。
정조 9년
行都承旨李聖圭坐。行左承旨李漢豐坐。右承旨趙興鎭坐直。左副承旨洪文泳坐直。右副承旨徐有成未肅拜。同副承旨金翊休未肅拜。注書金孝建仕一員未差。假注書李敬五仕直。事變假注書姜克成仕。
정조 9년
以來初一日。輪對。取稟。傳于李漢豐曰。爲之。
정조 9년
有政。吏批。判書趙時俊進。參判沈豐之。參議趙鼎鎭牌不進。行都承旨李聖圭進。以金翊休趙興鎭徐有成爲承旨。鄭存中爲大司諫。兪彦脩爲執義。柳翼之宋景煥爲掌令。尹光晉爲持平。李師濂爲獻納。申馥爲正言。金啓洛爲校理。李秉模爲兵曹參判。金熙朝爲兵曹佐郞。待敎李崑秀仍任事承傳。
정조 9년
洪文泳啓曰。合辭方張之時。無端闕啓。事甚未安。今日政。新除授臺諫。竝卽牌招。持平朴宗正。一體牌招。何如。傳曰。允。
정조 9년
以同副承旨金翊休牌不進罷職傳旨。傳于洪文泳曰。只推。更爲牌招。
정조 9년
乙巳十一月二十八日辰時。上御春塘臺。抄啓文臣親試。宣傳官試講入侍時。行都承旨李聖圭。行右承旨李漢豐。同副承旨洪文泳。記事官金孝建。假注書李敬五。記注官金健修。記事官金鳳顯。以次進伏訖。上曰。諸試官行禮事。分付。賤臣承命出傳。抄啓文臣試官戶曹判書趙㻐。弘文提學徐有隣。檢校直提學鄭民始。檢校直閣李秉模。宣傳官講試官禁衛大將徐有大。摠戎使金思穆。修撰李延伋。率抄啓文臣宣傳官等。分東西入就拜位。引儀唱臚。諸試官以下。行四拜禮訖。以次進伏。上謂有大曰。宣傳官。使之先試射後試講。可也。聖圭曰。行司直鄭民始。旣入闕中。兼帶知春秋同成均之任。不爲肅拜。事甚未安。推考警責。何如。上曰。依爲之。出擧條命試官。持書題紙進前。㻐秉模。承命進伏。上命書箋題。擬本朝癸卯選抄啓文臣等謝於講製計劃之日。諭內閣以諸文臣。今皆畢講四書三經。原節目中。他無應講之書。待綱目繼。講特竝除講。限申時。㻐書訖讀奏。仍命懸題。又命民始。以須勿速呈。着意製進之意。知委諸文臣。火具與地排。多入分給。傳餐以饋事。亦爲分付。又命抄啓文臣進講。以有隣秉模爲試官。文泳爲執冊承旨。抄啓文臣成種仁趙濟魯沈晉賢李勉兢李崑秀金熙朝金啓洛李晴李顯道李翼晉申馥姜世綸等。以次進講周易。李書九鄭東觀韓致應韓商新李亨達洪義浩等。以次進講中庸訖。退就座。應製宣傳官等。以次射講訖。命有大退修試記。入小次。少頃出御座。命書傳敎曰。承旨多窠。院直苟艱。政官牌招開政。除實病故及在外。以無故人差出。又命政官牌去來催促。聖圭曰。日昨吏曹參議趙鼎鎭牌不進傳旨。旣無只推之命。則今日政牌。混同出牌。誠有不察之失。當該注書推考。何如。上曰。依爲之。出擧條吏曹判書趙時俊。持望筒進前。上曰。承旨望有誤字。更爲書入。可也。聖圭曰。今日政。承旨望誤書入啓。揆以事體。誠極未安。當該赴政銓官。推考。何如。上曰。依爲之。出擧條時俊承命退。持望筒還入。上曰。新除授承旨。竝牌招察任。出榻敎又命諸文臣呈券人。次次入侍。收券訖。命諸試官。進前考試。居首三中一李崑秀。之次三中金啓洛金熙朝李翼晉。三下沈晉賢成種仁洪義浩。草三下趙濟魯李書九。次上李顯道申馥李勉兢姜世綸李亨達韓商新。次中鄭東觀韓致應李晴。折榜訖。入小次。少頃出御座。命入課試試券。賤臣承命持入。卽五言律詩。題則爆竹。御題也。上親考。居首三上一沈晉賢等。以次折榜訖。命啓洛濟魯義浩。分書親試課試課講計劃榜。書訖命讀奏。親試都居首金熙朝。課試居首洪義浩。課講居首李崑秀也。啓洛等讀奏榜目訖。上曰。金熙朝。通擬弼善事。分付銓曹。仍命書傳敎曰。未肅拜玉堂春坊許遞。今日政差出。時俊曰。今伏承弼善通擬之聖敎。而銓郞見無行公之人。今日政。恐難擧行矣。上曰。然則待後日政好矣。命書傳敎曰。昨日處分。不過存古風。且館事不關於閣務。番次亦甚苟艱。前檢閱李崑秀敍用。仍任閣職。仍還內。諸臣以次退出。
정조 9년
乙巳十一月二十八日初更。上御重熙堂。右承旨入侍時。右承旨趙興鎭。假注書李敬五。記注官承膺祚。記事官金鳳顯。以次進伏訖。上命讀諸公事。興鎭讀奏公事訖。命退。承史以次退出。
정조 9년
行都承旨李聖圭坐。行左承旨李漢豐坐。右承旨趙興鎭坐直。左副承旨洪文泳坐。右副承旨徐有成坐。同副承旨金翊休坐直。注書金孝建仕一員未差。假注書李敬五仕。事變假注書姜克成仕。
정조 9년
傳于趙興鎭曰。禮房承旨馳詣宗廟景慕宮。奉審摘奸以來。
정조 9년
有政。吏批。判書趙時俊。參判沈豐之進。參議趙鼎鎭牌不進。行都承旨李聖圭進。以朴天行爲大司鍊。洪宗藎爲司諫。以盧廷良姜世綸爲掌令。洪樂淵爲獻納。鄭致淳爲副校理。李錫夏爲修撰。徐有慶爲同經筵。金思穆爲同春秋。李命瑀爲大興郡守。
정조 9년
兵批。判書徐有隣進。參判未差。參議李夔病。參知李家煥入直進。同副承旨金翊休進。以韓命祥爲五衛將。鄭宇朋爲羅州營將。護軍朴聖泰柳翼之宋景煥。副司直鄭存中李師濂。副司果尹序東吳泰賢洪義浩。訓哨李福遠今加折衝。張弼漢爲南陽監牧官。
정조 9년
奎章閣啓曰。抄啓文臣講製。連三次居首人。參下陞六。已陞六者陞敍。已陞敍者準職。已準職者陞資事。載在閣志及講製節目矣。副司果姜世綸。課講比較。連三次居首。依定式。以陞敍傳旨捧入。何如。傳曰。允。今日政調用。可也。
정조 9년
傳于趙興鎭曰。明日圓點生居齋生親臨月講試取時試官。依近年例。以閣臣及文任與館堂擬入事。分付內閣。
정조 9년
以兵曹侍衛節目單子。傳于趙興鎭曰。此非科試。則設布帳。豈可磨鍊乎。年年擧行之事。如是做錯。當該兵判。推考。
정조 9년
吏曹口傳政事。吏曹佐郞申耆仍任事承傳。
정조 9년
金翊休啓曰。吏曹佐郞申耆。特敎申飭之下。謂有情勢。終不入肅。揆以事體。極爲駭然。所當重勘。而本院請推之外。無他可施之罰。何以爲之。敢稟。傳曰。所謂情勢二字。焉敢煩聞。似此處義。自有飭禁。政院之以幺麽該郞事。至有此啓辭。極爲駭然。當該承旨。爲先從重推考。此啓辭勿施。卽爲嚴飭。追省記入直。門鑰已下。使之明日謝恩。
정조 9년
藝文提學前望單子入之。趙㻐落點。
정조 9년
趙興鎭。以侍講院言啓曰。本院兼文學徐美修。旣有本職許遞之命。令該曹口傳付軍職。以爲察任之地。何如。傳曰。允。
정조 9년
趙興鎭。以弘文館言啓曰。本館下番副修撰李延伋。以禁衛營從事官。今日本營上下坐起時。晝仕出去之意。敢啓。傳曰。知道。
정조 9년
李漢豐。以兵曹言啓曰。兼司僕將金樂豐。身病猝劇。旬月之內。無望供職。呈狀乞遞。宿衛輪番之任。不可久曠。改差。何如。傳曰。知道。
정조 9년
禁府啓目。前副摠管李文德原情云云。判付內辭意。出問目嚴問口招是乎則兩款事。雖已遲晩。而旣有嚴問以聞之命。上裁。判付啓。議處爲良如敎。又照目。粘前長淵縣監鄭勗世矣。漂人問情。關係不輕。而盤詰之際。疎漏莫甚。以此照律罪。杖一百收贖。告身盡行追奪私罪。啓奉敎功減一等爲良如敎。又啓目。前刑曹佐郞尹說柳弘之等原情云云。傳旨內辭緣。泛稱遲晩。刑推得情。何如。判付啓。觀此所供。原獄案雖已會推。以干犯之未及捉得。尙未完決云。然則與無端掩滯有間。日前該郞筵奏。不無差爽者。宜有査處之擧。事實問于該曹。今日內論理議處爲良如敎。又啓目。粘助泥前萬戶黃致顯議處云云。以此照律。何如。判付啓。滯囚可悶。今日內照律放送後。草記爲良如敎。
정조 9년
正言申馥啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。夬正王法。措辭竝見上答院曰。不允。第十三件事。第十四件事。亟停勿煩。
정조 9년
乙巳十一月二十九日巳時。上御重熙堂。禮房承旨入侍時。右承旨趙興鎭。假注書李敬五。記注官承膺祚。記事官金鳳顯。以次進伏訖。上曰。待敎入侍。賤臣承命出。與待敎李崑秀偕入進伏。上命書傳敎曰。今乙巳年抄啓文臣親試都計劃居首兵曹佐郞金熙朝四十二分。依定式陞敍。課試都計劃居首副司正洪義浩四十分半。亦爲依定式陞六。課講居首奎章閣待敎李崑秀五百六十一分。事當依定式陞六。而時帶翰林。依昨年例。熟馬一匹面給。又命書傳敎曰。今乙巳年宣傳官射講都計劃。射居首宣傳官李觀成七百九十二分。講居首宣傳官李觀成一百五十五分。竝依例陞六。又命書傳敎曰。明日抄啓文臣進箋。依昨年例當親臨。該房知悉。侍衛只入直磨鍊。雲寶劍置之。圓點生居齋生。亦依昨年例召見。試製試講。大司成率諸生。集春門外待令。上曰。藝文提學前望單子入之。待下批牌招察任。出榻敎又命書榻敎曰。在外臺諫許遞。政官牌招開政。仍命退。諸臣以次退出。
정조 9년
乙巳十一月二十九日申時。上御重熙堂。承旨入侍時。右承旨趙興鎭。假注書李敬五。記注官承膺祚。記事官金鳳顯。以次進伏訖。上曰。待敎入侍。賤臣承命出。與待敎李崑秀偕入進伏。上命書傳敎曰。今聞該曹言。昨年受箋時。侍衛不爲磨鍊云。今番亦爲依此擧行事。分付。又命書傳敎曰。政目在明。吏曹時無郞官。前郞廳申耆仍任。堂下疏滯之政令。係郞官陞敍人收用。自有筵敎。政官待明朝牌招開政。以兵曹正郞望筒。命書傳敎曰。軍色劇務。數遞宜念。不過微眚。此望筒勿施。前郞官仍任。仍命吏曹佐郞申耆。追省記入直。命退。承史以次退出。
정조 9년
行都承旨李聖圭坐。行左承旨李漢豐坐。右承旨趙興鎭坐。左副承旨朴天行坐。右副承旨洪文泳坐直。同副承旨金翊休坐直。注書金孝建仕一員未差。假注書李敬五仕直。事變假注書姜克成仕。
정조 9년
趙興鎭。以都摠府言啓曰。今日入直內三廳武兼禁軍及軍兵等。中日習射。請出標信。傳曰。後日次爲之。
정조 9년
傳于金翊休曰。吏兵房承旨持歲抄入侍。
정조 9년
傳于金翊休曰。旣已敍用前提學吳載純。前直提學朴祐源。仍任前職。
정조 9년
吏曹口傳政事。奎章閣提學吳載純。奎章閣直提學朴祐源。以上仍任事。承傳。
정조 9년
兵曹口傳政事。行副司直吳載純朴祐源。
정조 9년
同成均前望單子入之。趙㻐落點。
정조 9년
奎章閣啓曰。今日抄啓文臣計劃親臨頒賞時。原任直提學徐浩修當爲進參。而時無職名。令該曹口傳付軍職。何如。傳曰。允。
정조 9년
吏曹口傳政事。以洪義浩爲宗簿主簿。
정조 9년
兵曹口傳政事。副司果鄭萬始成種仁。
정조 9년
有政。吏批。判書趙時俊進。參判沈豐之式暇。參議趙鼎鎭傳旨未下。右副承旨洪文泳進。以權以綱爲大司諫。李濟萬爲執義。李永穆爲持平。李東稷爲副校理。洪樂恒爲修撰。趙鎭明爲慶山縣令。兵曹正郞李羽晉。洪州牧使呂善亨。以上仍任事。承傳。校書提調單吳載純。
정조 9년
兵批。判書徐有隣。參判李秉模試官進。參議李夔入直進。參知李家煥病。同副承旨金翊休進。副護軍兪漢敬。副司直李敬一。副司果孟至大權裕金履鏞。
정조 9년
洪文泳。以義禁府言啓曰。時囚罪人黃致顯議處公事判付內。滯囚可悶。今日內照律放送後。草記事。命下矣。黃致顯。本府議啓內看護漂人。旣甚疎忽。盤詰論報。又多遺漏。罪取考律文。則大明律不應爲條有曰。凡不應得爲而爲之事理重者。杖八十。關津條有曰。凡緣邊關塞守把之人。失於盤詰者。杖一百。名例有曰。二罪俱發。以重者論。大典推斷條有曰。犯私罪。杖一百決杖。告身盡行追奪。先朝受敎內王府決杖者。代以金贖矣。黃致顯。從重論杖一百收贖。告身盡行追奪。放送。何如。傳曰。允。如有功議。各減一等。可也。黃致顯照律草記
정조 9년
金翊休。以義禁府言啓曰。時囚罪人黃致顯。杖一百收贖。告身盡行追奪。照律草記批旨內。如有功議。各減一等事。命下矣。黃致顯無功之意。敢啓。傳曰。知道。
정조 9년
禁府啓目。向前尹說柳弘之議處云云。卽爲査問於刑曹。殺獄罪人鄭盤奉獄事。出於三月。而因判書金華鎭有故。未卽會推是白如可。及至六月判書金魯鎭出仕後。始爲會推。而盤奉亦已承款是白乎乃。同力共打之金光得。知機逃躱是乎等以。其在愼獄體之道。不可遽然修啓。故姑待捕廳捉得。一番推問後啓聞乙仍于。尙今遲滯云。聞其委折。參以文案。則與囚供。無所差異。果爾則此非郞官不勤奉職之罪。合有分揀之道。上裁。何如。判付啓。前判書金魯鎭。時已於六月。果有會推之擧云。因于犯逃躱。未卽修啓。然則非郞官之罪。未可以違越論。刑曹堂郞處分分揀。伊日入侍該郞筵奏。未免矇矓。推考爲良如敎。
정조 9년
掌令姜世綸。獻納洪樂淵。校理金啓洛。副校理鄭致淳。正言申馥。副修撰李延伋啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚獜之凶謀。而窩窟則此賊也。推戴逆禶。謀危宗社。範能之逆節。而根柢則此賊也。此豈容一日假息於覆載之間哉。三司之論。已及多年。轉而爲合辭之啓。合辭之啓。又閱幾年。而轉而爲伏閤之爭。當日處分。乃止於近島黜置。揆以邦憲。已爲失刑之大者。豈意向者遽有出陸之命。不審殿下。何爲此萬萬過擧也。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。國無法則已。如其不然。則夫安有謀危宗社之如此賊。而使其首領之得保也。危逼聖躬之如此賊。而有此內地之移置也。當初殿下之不忍置法。姑從次律者。不過曰恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊於億萬年磐石之固。此先大王之宏謨英烈。卓越百王。昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。夫朝廷命令之不由於喉院。罪謫去來之不關於王府。其爲後弊。有不可勝言。實非所望於聖明之時。而此亦猶屬餘事。妖凶如鄭妻。憯毒如鄭妻。而遽使移置於京師至近之處。巢穴得肆之地。喙息自如。防守不嚴。且以目下揆賊事觀之。凶招中所謂救貧議婚等說。又是妖賊之一大罪案。其糾結凶徒。煽動亂民之狀。昭不可掩。而其中罔測之凶言。亦有脈絡之相關者。此而置之。則又不知幾箇凶賊。接跡而起。藉爲淵藪。宗社之憂。容有其極。蓋其妖肚逆腸。愈往愈甚。初旣爲謀逆之巨魁而王法不行。今又煽亂之窩窟而近畿尙置。思之及此。不覺懍然。其不可一刻容貸也。決矣。請黜置罪人鄭致達妻。亟令王府夬正典刑。以洩神人之憤。噫嘻。痛矣。從古亂逆何限。而窮凶極惡。豈有如德相者哉。蝨附權奸。奴聽指使。與國榮所綢繆者。唯大計之沮遏也。與國榮所謀議者。唯國脈之潛圖也。四字凶言。已是振古所無之大逆。而到今眞贓盡爲發露。逆節尤極凶慘。筵席不道之奏辭。草本罔測之疏語。實爲澤白泓諸賊之根柢。而末乃與仁京輩一種凶逆。聲氣相通。徒黨寔繁。或推爲大將。或署爲先鋒。至於謀聚徒衆。掠邑犯都。若非天佑宗祊。罪人斯得。滔天之禍。可勝言哉。德相乃以澤泓之罪首。又爲仁京之賊魁。雖千剮萬斫。不足以洩輿憤。而拿囚閱月。一未訊問。曾不得加一杖損一毛。使之徑斃於獄中。古今天下。寧有是哉。追律雖有禁條。而此賊則前後不道之言。皆出於渠口諸賊承款之招。無非德相之結案。孥戮籍産之律。不施於此賊。其可曰國有三尺乎。請物故罪人德相。亟施孥籍之典。噫嘻。痛矣。龜柱窮天極地之罪。可勝誅哉。其三大罪案。俱是人臣之極罪。有一於此。固不容於覆載之間。況兼此數者。而其他負犯情節之萬萬叵測者。又不可以一二數乎。禍萌潛滋而龜賊爲其胚胎。亂逆層生。而龜賊爲其根柢。一日不誅。遺一日之患。二日不誅。遺二日之憂。此實國人之所共憤。王章之所必加。而九年海梟。喙息自如。三司論啓。兪音久靳。君綱之姑息。國威之屑越。已無餘地。不意陸地移配之命。遽下霈澤旁流之時。乍允之臺啓。徒成文具。難貰之極惡。漸就惟輕。噫。八議之法。豈可施於劇逆。三尺之律。豈可屈於私恩耶。群下之力爭。凡幾日矣。成命還收。尙復邈然。論以國法。誠極痛心。請還寢黑山島圍籬安置罪人龜柱羅州牧定配之命。仍令王府設鞫嚴問。夬正王法。答三司曰。不允。
정조 9년
掌令姜世綸。獻納洪樂淵。正言申馥啓曰。澤遂爛熳同參於啓能凶慘不道之謀。而只誅其身。王章已失。輿憤未洩。其陰凶情節。其弟萬無不知之理。又況會遂之罪惡。與澤遂。一而二。二而一也。而忍杖不服。遽有酌處之命。有乖獄體。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府設鞫得情。噫嘻。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故置而不論哉。論其平日罪犯。則陰樹逆種。密倡凶論。慫慂恒簡。爲渠羽翼。糾結厚獜。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛熳於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣以遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊。窮凶極惡。自有天地以來所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下以自我防之自我啓之。爲持難之端。其防也。固是守法之常也。其啓也。豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。煥億之罪。可勝誅哉。性旣妖邪。行且陰譎。勢之所使。甘心附賊。利之所在。不憚賣叔。手勢倏忽。設施陰巧。或有議論之相通。則甘爲紹介於國榮。或有謀計之排布。則一聽國榮之指揮。當國榮沮遏大計之日。四字凶言之疏。受之於國榮者。煥億是已。傳之於德相者。煥億是已。論其負犯。實有浮於德相。而況其疏草初本下語。尤極凶慘。有倍於四字者乎。及其罪惡彰露之日。敢生漫漶彌縫之計。註釋四字。誑惑群心。勸其疏擧之說。旣發於湖獄諸囚之招。海西群不逞之輩。又從而響應。轉相煽動。爲其漸染。以至前日澤白。今日仁京之窮凶劇逆。而腸肚相連。脈胳相貫。若論其根柢窩窟。一則煥億。二則煥億。昨日嚴訊之下。抵賴不服者。究厥情狀。萬萬巧惡。不可不嚴加刑訊。一一取服。而半日平問之餘。反下酌處之命。揆以獄體。寧有是理。請亟寢煥億島配之命。仍令王府加刑得情。夬施王章。物故罪人衡。卽今番鞫獄之肯綮也。諸賊之根柢也。內以締結癈枳之徒。外而交通妖誕之輩。聚萬財而營巢窟於河東者瑮福。而主張則衡賊也。連三道而定期日於暮春者洋海。而階梯則衡賊也。行凶節次。一一承款。而未及正法。遽爾徑斃。神人之憤。容有極哉。窮凶如此賊。極惡如此賊。則決不可以常例處斷。況且許多逆節。旣皆無辭自服。則便一結案。請物故罪人衡。亟命王府施以孥戮之典。大逆不道罪人烱采。以遐土凶獰之類。挾左道妖邪之術。專事煽動誑惑。或稱大將元帥。暗自排布而醞釀有素。托以夢讖而凶言罔測。腸肚則相連於瑮衡洋福等諸賊。約束則至發於年月日期之凶書。情節旣露。結案已捧。則不可以梟示正刑之律名稍異。有所低昻也。決矣。且況可據已例。不啻斑斑。則今於此賊。獨不施大逆之律乎。請梟示罪人烱采。亟命王府。夬施孥戮之典。正刑罪人福榮。巨猾樂純之種子。元惡國榮之至親。平日讎天怨國之心。包藏已久。內而締結瑮衡。外而交通逆洋。捐萬金而經營。先占巢穴。分三道而嘯聚。至定期日。排布設施。莫非此賊之所主張。而凶謀逆節。不待栲訊。旣已爛熳承款。則論以王章。宜用瑮洋已施之律。而及其正法。只斷以知情。應坐諸人。散配而止。三尺倒置。一國齊憤。請正刑罪人福榮。亟令王府快施孥戮之典。噫嘻。痛矣。從古亂逆何限。而豈有如今番夏賊之窮凶極惡者哉。語其凶言。則雲海之所不道。論其逆節。則賊鏡之所不爲。見者骨寒。聞者膽掉。實是窮天地亘古今所未聞所未有者也。此豈渠一人之所作爲。一時之所做出。和同之類。必有其人。黨與之討。不容少忽。而旣搜之文書。倂皆付丙。未露之端緖。全不究覈。獄體疎虞。寧不寒心。到今追究之道。惟在於親屬奴傔之及時訊鞫。而章疏之請。俱未蒙允。治逆之律。不當如是。且爲此賊之支屬者。若使一日留置於天壤之間。則今日廷臣。尙可謂有人理臣分乎。只緣臣等不忠無狀。懲討後時。應行适雲之例。尙此得請於半年之後者。其於復讎討賊之義。自顧慙恧。無以抗顔於人世。而尙幸成命之下。少洩神人之憤。及伏見傳敎之下該府者。有夏賊子女囚禁待年之命。臣等驚惶抑鬱。寧欲溘然。夫逆種之待年殄滅。乃指尋常治逆之律文也。今此夏賊。卽是開闢以來所無之逆。其於獜亮之稱兵。鏡虎之凶言。不啻百倍。則古今天下。安有如此賊子女而有待年與否之可論哉。夏賊之外。豈復有夏賊。而今者逆恭又出。則今日群下之骨驚膽掉。直欲手磔口臠之心。尤有倍於夏賊初出之時矣。噫。彼恭賊。敢於鞫庭。提誦夏賊之凶書。乃以相議勸成納招。又發夏賊所不道之凶言。則梟獍種子。腸肚相連。亦一夏賊。而特其逆節之發露。差有先後耳。千剮萬斫。未足以洩輿憤。收孥瀦宅。不可謂當其律。夏賊之變。已用适雲之例。則今於此賊。夬不可異同也。明矣。噫。其一家之內。生出二夏賊。則此非一朝一夕之故。其凶言逆謀。傳襲有素。平日之爛熳酬酢。一室之尋常倡和。推此可知。恭賊正刑之後。一二同情之類。旣無究問之道。而英材斗恒。尙今假息於覆載之間。則英恭兩賊之黨與同情。萬無不知之理。目今究覈之道。惟在於此。而雖以今番連伊事言之。渠以賊傔之妻。敢生凶濫之心。至有擊錚之擧。此亦古今所無之變怪。而渠不過幺麽一賤女則決非渠所可獨辦者也。是必其夫暗地指使。爲此嘗試之計。據此一事。劇逆親屬之從中跳踉。復事綢繆之狀。昭不可掩。此而若不窮覈嚴斷。則未知何樣禍機。伏在何地。今於事端旣露之後。尤不容暫緩盤覈。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。
정조 9년
掌令姜世綸啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。亟令王府設鞫得情。夬正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機迫在呼吸。而瑩中。身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。夬施當律。噫。國榮之罪。可勝誅哉。聖上之倚毗何如。恩造何如。而乃敢貪天爲己。恃功自恣。彌天之罪。難貰之惡。實不勝指屈而枚擧也。威福在手。權傾人主。淵膝惟意。鉗制朝紳。八方爭輸貨賄。百官多出門下。上以累聖上則哲之明。下以亂一初淸明之治。擧國臣民。莫不振腕切齒。而此在渠。猶屬細故耳。噫。宗社大計。莫急於廣儲嗣一事。則爲今日臣子者。其孰無憂歎顒望之心。而惟彼國榮。敢以顔面勢力等語。肆然於章奏之間。又以此事不可再擧之說。咆喝於公座之中。略無顧忌。眩亂聽聞。暗地排布。惟恐陰謀之不售。藉重儒名。至有凶疏之製給。其所以沮遏大計。陰蓄異圖者。究厥心腸。萬萬凶慝。肆市之典。未足以洩神人之憤。而顯戮未加。陰誅先及。臥死牗下。王章未伸。古今天下。寧有是理耶。揆以邦憲。決不可以物故。置而不論。請物故罪人國榮。亟施孥籍之典。煥九。卽一戴頭之逆孽。以德相爲叔。以煥億爲弟。凶頑之性。自來伎倆。妖譎之習。爲世指目。一自今番諸獄之出。貞采之逆節絡脈。咸湊於渠身。德相之凶言註釋。莫諱於訊庭。窮凶情節。綻露無餘。而唯我聖上。過推好生之德。姑置島配之典。渠於生出獄門之後。若有一分嚴畏之心。固當捧頭趲程之不暇。而乃反符同羅卒。遲徊中路。交通書札。求覓衣服。甚至於咆喝邑吏。雇人使喚。迂路作行。唯意所欲。噫嘻。痛矣。從古鞫囚何限。而豈有若此賊之放恣獰頑。全無忌憚者乎。以此推之。則渠之平日梟腸狼性。眼無國法之狀。尤自難掩。此而置之。則亂賊益復跳踉。凶徒將無懲畏。窮覈鋤治。不容少緩。而拿來拘囚。尙未一問。遽有酌處之命。雖因臺啓。不卽發配。而其窮凶情節。決不可仍因不問。請捕廳罪人煥九。亟令王府嚴加鞫問。夬正典刑。李魯春之罪。可勝誅哉。當夏賊居銓之日。挺身出氣。扶護汲引。惟恐見枳者。卽一尹得孚。則一自夏賊逆變之後。苟有一分秉彝之心者。纔說尹得孚三字。固當懍然驚心。深惡痛絶之不暇。而噫。彼魯春。抑何心腸。投疏付麗。極意營護。營護之不足。至於奬詡。又從以掇拾夏賊之話頭。要作化身之左契。網打之圖。立幟之計。究其旨意。萬萬叵測。卽其現發之跡。已難免於黨與之誅。則渠之鬼蜮之狀。反覆之態。猶是薄物細故。自此以後。世道乖亂。義理晦塞。誠恐難言之憂。迫在朝夕。思之及此。不覺心寒。雖然此豈一魯春所自辦哉。實由於近日以來隄防漸弛。人心陷溺。乘機跳踉。寔繁有徒。慫慂指使。必有其人。苟欲鋤治其根本。打破其窩窟。則惟有嚴覈魯春。得其眞贓。以爲明正典刑。遏絶亂萌之圖。而不意究覈之前。遽有酌處之命。此固出於我聖上不治而治。欲竝生哉之至仁盛意。而有義理然後有國家。有國家然後有搢紳。今以搢紳之墊溺爲憂。而曲加涵貸於情狀已綻之魯春。使醜類凶徒。無所懲畏。則將不知復出幾箇魯春。寧不大可懼哉。金吾執法之請。實出共公之論。而未蒙允從。群情愈鬱。不意向者保放之命遽出於特軫瘐斃之意。繼以有促令發配之音。噫嘻。此何事也。此何擧也。負犯何等至重。關係何等不輕。而未及窮覈。遽爾酌處。揆以邦憲。寧有是哉。請亟寢李魯春島配之命。仍令王府。還囚南間。設鞫嚴問。期於得情。尹得孚之右袒凶逆。背馳國是。其所負犯。本自難貰。夏賊。居銓之日。挺身極力。必欲角勝公議。通擬淸塗者。專在於得孚。則其平日言議之綢繆。氣機之關通。推此可知。及其復除臺職。投進一疏。傳襲夏賊之口氣。擠陷國邊之諸臣。設心遣辭。昭不可掩。及夫夏賊爲萬古所無之劇賊。則黨與之誅。宜先得孚。而天網太恢。王章久屈。輿情愈激。以至李魯春事出。則不惟不爲斥絶。乃敢肆然營護。極意奬詡。旨意語脈。如印一本。其跳踉無忌。胡至於此。此而置之。義理晦塞。禍源未杜。難言之慮。不知至於何境。請尹得孚。嚴鞫得情。噫嘻。痛矣。昨秋凶逆。卽是開闢以後所未有所未聞之變。而今春劇賊。又出於一室之內。凡爲此賊之近族者。孰不欲沬血誅討。不與同國乎。況抄選之職。責任何如。揀掄何如。而彼金斗默之名。尙在於旌招之列。前後迭發之論。可見公議所在。而因循歲月。迄未蒙允。同朝之憤。士林之恥。已不勝萬萬抑鬱。而到令事面。與前尤異。斗默之於恭賊。卽係同堂之親。僅免緣坐之律。何可以劇逆之堂從。容置於儒者之淸選。使隄防益壞。輿憤愈激乎。請金斗默抄選之望。亟施刊改之典。新除授掌令盧廷良。時在全羅道南原地。請斯速乘馹上來事下諭。答府曰。不允。第八件事。亟停勿煩。下諭事。依啓。
정조 9년
獻納洪樂淵啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府設鞫嚴問。依律處斷。爲奴罪人河翼龍。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍。亟命王府設鞫得情。夬正王法。罪人克觀克泰。以妖任之同氣。凶謀逆節。爛熳同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿憤莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。夬正王法。恒烈善海。何等凶逆。而其兄弟子姪。晏然在家。無異平人。治逆不嚴。防患太疎。厚謙逆節。萬古所無。而時謙等。以逆厚之同産。偃處近郊。尙未施當律。輿情憂憤。去而益甚。請恒善支屬。亟命散配。時謙兄弟。竝投絶島。以嚴隄防。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府設鞫嚴問。夬施當律。噫嘻。痛矣。朴宗集之罪。可勝誅哉。渠以乙未罷榜中人。緣於憑覈之無路。尙稽邦憲之亟加。而至於擅刪日記。漫漶義理。其跡至妖。其計叵測。科事之外。不可不一問。請巨濟府絶島安置罪人朴宗集。亟令王府拿鞫得情。施以當律。逆賊尙魯。卽是千萬古所未有之劇賊。而孥戮之典。旣施旋寢。噫。此賊之未伏王章。徑自殞斃。已極神人之憤矣。假使此賊。頑然尙在。則千剮萬斫。不足以懲其罪。孥之戮之。在法當然。凡係祖宗朝金科玉條。猶或隨時變通。則今此追孥之禁。自近年斷然定行。守之太固。致使應行之律。不得施於此賊。萬有一日後惡逆之如尙魯窮凶者。抵賴不服。頑忍徑斃。則孥戮之法。其將不施乎。罪在罔赦。事關後弊。請逆賊尙魯。亟施孥戮之典。噫。以國榮之亘萬古所無之窮凶劇逆。而得保首領。臥斃牖下。朝送之刑政紊矣。國人之憤菀深矣。古今天下。寧有是耶。噫嘻。痛矣。國榮貪天爲己之罪。特寵自恣之惡。屈指而不可枚擧。罄竹而難以盡書。四載之間。世道陷溺。人心醉狂。皆不出國榮之一圈套。及渠黜退之後。公車沓臻之言。聲罪無餘。而最是沮遏大計一事。卽千古權奸所未有之凶謀逆節。而至若手製凶疏。頤使德相爲表裏和應之計者。雖千刳萬剮。未足以正其罪之萬一。且渠告退之日。其所引洛誥首章一句語。卽不道之亂言。劇逆之斷案。惟此一言。乃是千古所無之凶逆也。以凶卓之罪。只施放還之律。以逆敦之惡。尙稽跪斬之典。如此而王法何以行乎。亂賊何以懼乎。到今輿憤之少洩者。惟在於亟施大逆之律。而徒緣其身之徑斃。未擧應行之極律。然則耇輝何以有追施之律。尙能何以有追施之請乎。如此亘古亘今極凶極惡之逆。決不可以常例論。請物故罪人國榮。亟施孥籍之典。夢獜。卽逆澤之食主人也。澤徵之陰謀凶計。夢獜無不與知。而至於今番凶疏。受其立草。字字呼寫。見其中旨意之凶慘。爲澤徵慮之。而酬酢之言。極其陰祕。及夫就鞫之時。最中叔姪。與澤徵綢繆之狀。雖發其端。半吐半呑。終不直告。致使逆獄肯綮。不得明覈。而遽然酌處。崔鍾岳。卽有白之女壻也。其人極爲陰譎。其供亦甚閃忽。袖凶疏而質問於金養淳。看朝紙而論難於鄭聖休。且於構進凶疏之日。倩人繕寫。借隷投呈。爲有白効力者。靡不用極。其與聞凶疏。爛熳相議之跡。昭不可掩。而敢生粧撰之計。欲免同情之律。嚴覈得實。有不可緩。而遽然酌處。鄭聖休。有喆之妻娚也。以切姻之故。與有白親密。採取僻聞。倡和凶論。而激動有白之說。已發於鍾岳之招。且其共看朝紙。迭言不敢言之事。及其對質之時。語多見屈。跡甚可疑。而特以年老之故。未及究竟。遽命白放。今此三囚之干連於逆獄者。非比尋常。而纔經平問。同時酌決。王法太寬。輿情益鬱。請爲奴罪人夢獜。定配罪人崔鍾岳。放送罪人鄭聖休。亟令王府更爲設鞫。期於得情。各施當律。噫嘻。痛矣。煥程煥周煥九。卽劇逆德相之子若姪也。以德相之窮凶極惡。爲諸賊之窩窟根柢。而不加一次之刑。不捧一字之供。終至徑斃於囹圄。其盤問究覈之道。惟在於煥程煥周。而今乃一不嚴訊。遽然酌配。揆以獄體。未免失之太寬。而況德賊孥籍之啓。今方期於準請。則當施應坐一律。尤豈可輕先發配乎。煥周雖已物故。煥九方囚捕廳。請還寢煥程發配之命。仍令王府竝囚煥程煥九。嚴訊取服。各施當律。噫嘻。痛矣。世敎隳壞。人心波蕩。義理湮晦。隄防凌夷。凶醜糾結。殊塗同貫。換面迭出。乘機逞惡。百計醞釀。一辭煽動。至於今番李魯春之疏出而極矣。旨意陰祕。筆勢閃弄。假托自引之章。暗售背馳之計。千億化身。爲鬼如蜮。尹得孚之營護凶逆。爭抗國論。及夫夏賊之居銓也。首先扶奬。必欲甄拔之人。未伏黨與之律。尙激輿儓之憤。則苟有一分秉彝之心者。孰敢於夏賊逆變之後。伸救夏賊之徒黨。甘爲夏賊之後殿。而乃敢恣意伸救。至以擬律之過當。謂非本心。末又掇拾夏賊之口氣。滿紙劻勷。網打朝紳。究厥心腸。將欲何爲。唯當設鞫窮詰。其所慫慂指使之人。一竝鋤治。禍本永祛。國是底定。而日昨島配之命。雖出於我聖上鎭安之盛德。若不大加懲創。則龍蛇之徒。無以戢畏。窩窟之固。難以打破。將不知生出幾箇魯春。一部明義。無地可讀。朝象之寧靖無期。凶徒之滋蔓必至。嚴鞫之請。尙未蒙久。已極輿憤之抑鬱。而不意向者。特軫瘐斃之慮。遽下保放之命。繼以促令發配。有若尋常竄謫者然。其負犯何如。關係何如。而一未究問。遽然酌配。揆以獄體。萬萬乖當。請特寢李魯春島配之命。仍令王府。還囚南間。設鞫嚴問。期於得情。噫嘻。尹得孚。自來力扶凶逆。背馳國是。詿誤人心。疑亂世道。則其所負犯。已不可容誅。而夏賊居銓之日。首先汲引。角勝公議。必欲通擬華顯而後已。其所聲氣之流通。言議之沕合。昭不可掩。而今夏一疏。蹈襲夏賊之口氣。擠陷國邊之諸臣。造意叵測。遣辭陰慘。則及夫夏賊逆變之出。而渠尙逭黨與之誅。已是失刑之大者。而一種怪鬼之輩。不惟不爲斥絶。乃敢肆發營護之言。極口奬詡。甘爲後殿。義理轉益斁晦。凶論無以止熄。王章久屈。輿憤愈激。請尹得孚。亟令王府嚴鞫得情。李光殷。以凶逆福榮之妻娚。且爲福榮之接主人。福榮之往來京中。與衡賊綢繆逆謀之時。必於光殷之家。不啻幾次者。旣出於福賊之招。則窮凶情節。萬無不知之理。請李光殷。設鞫嚴問。期於得情。施以當律。定配罪人烱魯。挾以左道惑衆之說。出沒京鄕。綢繆於瑮賊。頻會於瑮賊之家。傳說四字凶言。酬酢爛熳。瑮福兩賊之凶謀逆節。萬無不知之理。未盡窮覈。遽有酌配之命。揆以獄體。寧有是哉。請渭原郡定配罪人烱魯。亟寢發配之命。仍令王府設鞫得情。夬正王法。新除授司諫洪宗藎。時在洪忠道忠州地。請斯速乘馹上來事下諭。答院曰。不允。第十三件事。第十四件事。亟停勿煩。下諭事。依啓。
정조 9년
乙巳十二月初一日辰時。上御春塘臺。受抄啓文臣箋。圓點生居齋生講製入侍時。行都承旨李聖圭。行左承旨李漢豐。右承旨趙興鎭。左副承旨洪文泳。右副承旨徐有成。同副承旨金翊休。記事官金孝建。假注書李敬五。記注官金健修。記事官金鳳顯。以次侍立。進箋抄啓文臣李顯道成種仁金熙朝李崑秀趙濟魯沈晉賢李勉兢金啓洛李晴李翼晉申馥姜世綸洪義浩鄭東觀韓致應李書九韓商新李亨達。俱以黑團領。以次就外位。時至執事官捧箋凾。盛於龍亭。細仗鼓吹前導。抄啓文臣等隨詣臺上。執事官以箋凾置於案。引儀引諸文臣還就外位。鼓三嚴。上具翼善冠衮龍袍。乘輿以出。樂作。陞座。爐烟升。樂止。命禮房承旨進前。興鎭進伏。上曰。分付成均館。食堂待令儒生。亦爲整齊。吏曹佐郞申耆。使之帳前肅謝。可也。命書榻敎曰。未肅拜同成均許遞。前望單子入之。待下批牌招察任。仍命閣臣行禮。二提學吳載純。檢校直提學鄭民始徐浩修。二直提學朴祐源。檢校直閣李秉模。率抄啓文臣等入就拜位。典儀唱四拜。贊儀唱鞫躬四拜興平身。行禮如儀訖。展箋官。對擧箋案。陞詣座前。讀箋官趙濟魯李勉兢金啓洛成種仁李書九等。陞詣座前北向跪。展箋官對展。讀箋官讀訖。俯伏興降復位。典儀贊儀唱鞫躬四拜興平身。抄啓文臣等行禮如上儀訖。上命試官率儒生行禮。抄啓文臣皆令入侍。製述試官藝文提學趙㻐。弘文提學徐有隣。檢校直提學鄭民始。檢校直閣李秉模。大司成徐鼎修。待敎李崑秀。副司果沈晉賢。率諸生行禮如儀訖。與抄啓文臣等以次進伏。上命書傳敎曰。跡甚妄恣。雖有日前處分。昨聞僚官言。事實則不然云。今日諸抄啓。皆以終歲之勞。領賞物進謝箋。渠一人獨漏。雖有大於此之罪。宜念含垢之方。至於每每須資之罪。終涉駭然。前檢閱尹行任職牒。姑先還給。又命吏曹判書參判入侍。趙時俊沈豐之承命進伏。上曰。旣有先朝受敎。且有已例。昨已屢煩飭敎。則幺麽郞官。焉敢引義。吏郞申耆。斯速肅拜事。亞堂出去申飭。可也。豐之承命出。還奏曰。以飭敎內辭意。連爲催促。則謂有難安之情勢。終不入來云矣。上命書傳敎曰。旣非公格所拘。且有飭禁。屢次申飭之下。焉敢以私義二字煩聞。然則莫重受敎飭禁。不欲遵用。渠之所爲。萬萬駭然。幺麽郞官屢召輒違。有若三司淸顯者然。似此紀綱。前所未聞。該堂之誦奏該郞之言。尤極駭然。郞廳申耆。使之斯速入來參政。當該堂上。從重推考。命同成均進前。趙㻐進伏。上曰。今番是月講。晷短日寒。分所試講。好矣。分命趙㻐徐鼎修趙濟魯李勉兢洪義浩爲一所試官。徐有隣朴祐源金啓洛鄭東觀李亨達爲二所試官。吳載純李秉模鄭萬始成種仁李晴爲三所試官。徐浩修李翼晉金熙朝韓商新韓致應爲四所試官。又命李聖圭李漢豐徐有成金翊休爲試所承旨。仍命進食堂。命承史入侍諸臣同參。上進御訖。有隣等。奉書題紙進前。命書表題曰。唐虞世南謝諭以行祕書。命書銘題曰食堂。敎曰。以終歲之勞。勿令各坐。特揭兩題。使之從自願製進。明當親試。同等比較後頒賞之意。令諸生知悉。興鎭文泳。承命出傳。又命講試官。分所試講。講冊以孟子爲之。末試官書講章。注書呼牲。諸生以次進講訖。命書傳敎曰。筵席擧措。極爲猥屑。承旨徐有成罷職。當該武兼拿處。上曰。承旨前望單子入之。待下批牌招察任。出榻敎又命書傳敎曰。歲抄雖已敍用。該曹堂郞處分。因禁府議處。有分揀之命。承宣宜無異同。外職亦不若京職。有聲績者徑遞可悶。洪州牧使望筒還下。前牧使呂善亨仍任。漢豐曰。新除授統制使金永綬。時在洪忠兵營任所。洪忠兵使具世勣。時在全羅左水營任所。全羅左水使許任。時在羅州營將任所。俱有除朝辭赴任之命矣。全羅左水使許任。則以前水使具世勣所佩密符傳授。洪忠兵使具世勣。則以前兵使金永綬所佩密符傳授。統制使金永綬。則以前統制使李邦一所佩密符傳授。而統制使敎諭書及洪忠兵使全羅左水使諭書安寶。使院吏齎傳。何如。上曰。依爲之。出擧條左通禮進當座前。跪啓禮畢。上曰。科次當於便殿爲之。試所承旨收券後來稟。可也。仍還內。諸臣以次退出。
정조 9년
乙巳十二月初一日酉時。上御重熙堂。科次入侍時。右承旨趙興鎭。假注書李敬五。記注官承膺祚金健修。以次進伏訖。上曰。試官入侍。大司成入侍。竝出榻敎賤臣承命出。與檢校直提學鄭民始。弘文提學徐有隣。大司成徐鼎修。待敎李崑秀。副司果沈晉賢偕入進伏。上命諸試官進前考試。表居首三上幼學李相璜。銘居首三上生員韓允鎭等。以次出榜訖。命吏曹佐郞申耆。使之催促入來。賤臣承命出傳。還奏曰。情勢萬無承膺之路云矣。上曰。連日申飭之下。幺麽郞官。焉敢如是。命書榻敎曰。吏曹佐郞申耆拿處。仍命退。諸臣以次退出。
정조 9년
行都承旨李聖圭病。左承旨徐鼎修坐直。右承旨趙興鎭坐。左副承旨朴天行坐。右副承旨洪文泳坐。同副承旨金翊休坐直。注書金孝建仕一員未差。假注書李敬五仕直。事變假注書姜克成仕。
정조 9년
徐鼎修啓曰。右承旨趙興鎭。今日不爲仕進。卽爲牌招。何如。傳曰。允。
정조 9년
傳于洪文泳曰。番次苟簡。左承旨許遞。前望單子入之。
정조 9년
傳于朴天行曰。新除授承旨牌招察任。
정조 9년
傳于徐鼎修曰。左承旨與提調入侍。
정조 9년
濟州牧使狀啓。宗廟薦新小橘。旣不得準數封進。進上小橘。至於闕封之境。其在事體。不勝惶恐待罪事。傳于徐鼎修曰。勿待罪事。回諭。
정조 9년
慶尙左水使狀啓。進上靑魚。冬至已過。尙不捉得。趁未封進。惶恐待罪事。傳于徐鼎修曰。勿待罪事。回諭。
정조 9년
傳于徐鼎修曰。同副承旨入侍。
정조 9년
兵曹口傳政事。副司果趙濟魯李勉兢。
정조 9년
傳于徐鼎修曰。禮房承旨入侍。
정조 9년
傳于朴天行曰。坐直承旨入侍。
정조 9년
趙興鎭。以弘文館言啓曰。新除授修撰李錫夏。卽爲牌招察任。何如。傳曰。允。
정조 9년
金翊休。以戶曹言啓曰。曹中各樣物種。歲末遺在。依例別單書入之意。敢啓。傳曰。知道。